વિશ્વમાં સૌથી ઉંચી કેવડીયા ખાતે આકાર લઇ રહેલા સરદાર વલ્લભભાઇ પટેલની પ્રતિમા સ્ટેચ્યુ ઓફ યુનિટિ સુધી હવે વડોદરાથી રાજપીપળા સુધી ઝડપી ટ્રેન દોડાવવા માટેની કવાયત શરૂ થઇ ગઇ છે. જેના ભાગરૂપે વડોદરા જિલ્લાના ડભોઇ નગરને એશિયાખંડના પ્રથમ નંબરના નેરોગેજ જંક્શનના બિરૂદની ભેટ આપનાર નેરોગેજ હવે તારીખ ૨૫મી મેથી એક સ્વપ્ન બનીને રહી જશે. હાલ ડભોઇ-કરજણ-ચાંદોદ અને ડભોઇ-ચાંદોદ વચ્ચે દોડતી બાપુ ગાડી રેલ્વે તંત્ર દ્વારા ગેજ પરિવર્તન કરવાની કામગીરી હાથ ધરવામાં આવનારી હોય યાત્રાધામ ચાંદોદની ગાડી બંધ કરી દેવામાં આવશે. આમ રજવાડી શાશન થી આ રૂટ પર દોડતી આ બાપુગાડી ની ૧૩૯ વર્ષની આપેલી સેવા બાદ ૨૫મી મેં થી ડભોઇ માંથી ગાયબ થઇ જશે.